翫半開花贈皇甫郎中
作者：白居易
朝代：唐

paragraphs: 勿訝春來晚，無嫌花發遲。
人憐全盛日，我愛半開時。
紫蠟黏爲蔕，紅蘇點作蕤。
成都新夾纈，梁漢碎臙脂。
樹杪真珠顆，牆頭小女兒。
淺深妝駮落，高下火參差。
蝶戲爭香朵，鶯啼選穩枝。
好教郎作伴，合共酒相隨。
醉翫無勝此，狂嘲更讓誰。
猶殘少年興，不似老人詩。
西日憑輕照，東風莫殺吹。
明朝應爛熳，後夜更離披。
林下遙相憶，尊前闇有期。
銜杯嚼蘂思，唯我與君知。